Vremea rece a relansat sezonul de schi. Pârtiile din Poiana Brașov și Valea Prahovei au fost luate cu asalt de turiști
După zile calde de primăvară, vremea rece a relansat sezonul de schi. Un val de ninsori a adus din nou zăpadă și bucurie pe pârtiile din Poiana Brașov și Valea Prahovei.
Deocamdată, se poate schia doar pe pârtiile de la altitudine, dar weekendul abia a început.
În masivul Postăvaru s-a așternut un strat nou de zăpadă de 50 de centimetri. Imaginile i-au convins pe mulți iubitori ai sporturilor de iarnă să dea o fugă la munte.
Turistă: "Am urmărit pe camere să vad cum e zăpada, cum e atmosfera și ieri mi-am făcut cerere de concediu și azi sunt la schi!"
Turistă: "Ne place zăpada. Sincer, mi-am luat liber de la lucru să dau câteva ture."
Turistă: "Cel de sus ne iubește, cred, și ne-a dat zăpadă!"
În plus, cei care au venit s-au bucurat de pârtii libere, fără aglomerație.
Turistă: "Peste weekend ne gândim să mergem și la Sinaia, că și acolo e multă zăpadă."
Și copiii se bucură de acest cadou nesperat.
Mihai Biolan, instructor de schi: "Zăpada este foarte bună! Să mergeți încet, cu prudență, pentru că este și ceață și nu se vede foarte bine. Le-am dat mesaje, i-am anunțat. A nins în Postăvaru. Nimeni nu crede că e atâta zăpadă, a trebuit să fac poze, filmulețe."
Chiar dacă a nins mult, în Poiana Brașov se schiază doar pe pârtiile din partea superioară a masivului Postăvaru. Jos, pe pârtiile de începători, stratul de zăpadă nu este la fel de consistent.
La Sinaia, la cota 2000, se schiază pe 5 pârtii din golul alpin: pe Variantă, Valea Soarelui 1 și 2 și Lăptici 1 și 2.
Schior: "Două ore cu soare, restul ceață. Să sperăm că se va mai schia și săptămâna viitoare."
Snowboarder: "Am avut de toate ziua asta și puțină zăpadă, a fost super."
Pe Valea Prahovei, prețurile pentru cazare sunt mai mici cu aproape 15% decât în sezon. În schimb, la telegondolă și skipass au rămas aceleași.